Thera — 153/52 BC — IG XII,3 Suppl. p. 285
Region: Aegean Islands, incl. Crete (IG XI-[XIII]) — Doric Sporades (IG XII,3) 

εδοξε τοις αλειφομενοις επειδη βατων φιλωνος προτερον μεν εφ ετη δυο προχειρισθεις γυμνασιαρχος προεστατησε ενδοξως και καταξιως αυτου τε και της των αλειφομενων προαιρεσεως του γυμνασιου ανθ ων το κοινον ευδοκιμησαντα εστεφανωσεν αυτον επι τα προειρημενα ετη δυο θαλλου στεφανωι και την περι τουτων αναγραφην υπομνηματος χαριν εις το γυμνασιον κατακεχωρικεν φιλοτιμιας ενεκεν και της λοιπης επιμελειας ης εχων διετελεσεν εις αυτους παλιν τε εις το ετος και ετος και ετος αξιωθεις υπεμεινε γυμνασιαρχησαι και την αρμοζουσαν ευταξιαν αυτος τε συνετηρησεν και του τοπου και των αλειφομενων εκτενεστερον και φιλοτιμοτερον ετι πολλωι προεστατησεν τους τε τωι ερμει και ηρακλει τιθεμενους υπερ του βασιλεως γυμνικους αγωνας συνευκοσμων κατα την αυτου δυναμιν κα[τ] ιδιαν εκτιθεις αθλα τα καθηκοντα τοις αγωνιζομενοις εφ οις θεωρουν το κοινον πασαν προθυμιαν και σπουδην ενδεικνυμενον αυτον υπερ του τοπου στεφανους τε χρυσους περιτεθεικεν και γραπτη τετιμηκεν εικονι βατωνα φιλωνος γυμνασιαρχησαντα το τριτον και τεταρτον και πεμπτον εξης και την εν τωι προδεδηλωμενωι χρονωι των νεων προστασιαν ευσχημονα τε και πρεπουσαν ποιησαμενον δεδοχθαι δε και νυν επαινεσαι τε αυτον επι τουτοις και προσεπιστεφανωσαι παλιν χρυσωι στεφανωι και τους μεν χρυσους στεφανους εις λευκωμα καταχωρισαι το δε δογμα τοδε αναγραψαι εις στηλην λιθινην και αναθειναι εν τωι επιφανεστατωι τοπωι του γυμνασιου προσαξιωσαι δε αυτον και εις το ετος ετι γυμνασιαρχησαι διοτι τουτο πραξας εσται πασι τοις αλειφομενοις κεχαρισμενος.